Versindaba » Martina Klopper
Posts Tagged 'Martina Klopper'
Digstring: Martina Klopper. Kwatryn
Woorde krioel in jou mond
soos maaiers uit 'n wond,
dikgevreet aan jou leuen
se versadigende gangreen.
© Martina Klopper (Uit: Nadoodse ondersoek, 2010: Human & Rousseau)
Wanneer het jy dié gedig geskryf, Martina? Hoe het dit ontstaan?
Januarie 2007. Die eerste weergawe van hierdie gedig was die resultaat van 'n skryfopdrag om 'n haikoe te skryf en het as volg daarna uitgesien:
Dikgevreet aan jou:
woorde wriemel in jou mond,
maaiers uit 'n wond.
Daar is vier weergawes van hierdie gedig. Die grootste verandering van die eerste tot die finale weergawe was my besluit om eerder die kwatrynvorm te gebruik. Die beeld was te sterk vir die delikaatheid van die haikoe. Daarna was dit skaaf en soek na sinonieme en rymwoorde ensovoorts. Die woord "leuen" het hom in hierdie fase aangedoen as rymwoord vir "gangreen". Dit het natuurlik die betekenis van die gedig gewysig.
Dis altyd 'n kombinasie van beide vir my. Die ratio verskil wel van gedig tot gedig. In hierdie gedig sou ek sê die "gegee : wroeg/sweet" ratio was 2 : 3.
Soos reeds verduidelik, het die kwatrynvorm meer sin gemaak. Die vereistes van die nuwe vorm het die inhoud van hierdie gedig laat wegbeweeg van die oorspronlike impuls.
Die gedig was bespreek in prof. Joan Hambidge se skryfskool. Haar kommentaar het daartoe bygedra dat ek die vorm verander het.
Dit verskyn in my debuutbundel, Nadoodse ondersoek (2010), drie jaar nadat ek dit voltooi het.
Altyd 'n moeilike vraag om te beantwoord, want in die skryfproses self word soveel van die oorspronklike impuls van 'n gedig getransformeer. Die inspirasie vir hierdie gedig was 'n baie welsprekende persoon wat heeltemal te veel gepraat het volgens my. Die gedig is egter heeltemal getransformeer/vervreem van hierdie "feit".
In hierdie verband kan die gedig ook saam met 'n gedeelte uit die laaste gedig, "Nawoordse ondersoek", in die bundel gelees word:
Beelde is soepel:
as die liggaam suurstof verloor
en die proteïene in spiere
soos geheue met die leuen
verstyf beeld to metafoor.
Die skryfproses vermeng feit met fiksie. Tot so 'n mate dat die integriteit van 'n gedig heeltemal afhanklik word van hierdie samekoms/ontmoeting.
Die leuen as konsep en dat dit 'n mens kan verswelg/vernietig.
Ek dink hierdie vers is redelik verteenwoordigend van my styl.
Ja, ek kon. Ek is 'n perfeksionis wanneer dit kom by die afhandel van 'n gedig. Soms is die digter nie reg/gereed vir 'n gedig nie, of andersom. Ek vind beide frustrasie en bevrediging in die uitdaging om die regte tyd te vind vir die regte gedig. As hierdie oomblik my ontwyk, wag ek tot die tyd reg is, of ek gooi die gedig weg.
Dis baie onlangs gepubliseer, so ons sal maar moet sien.
Ek onthou wanneer ek dit geskryf het (1997) en hoekom (onbeantwoorde liefde), maar ek het nie meer 'n kopie daarvan nie; dit was in elk geval nie 'n gedig nie. Dit was hoofsaaklik 'n klomp lomp sinne in versreëls afgekap. Beslis nie my diepste uur nie.
Martina Klopper is in 1976 gebore en het grootgeword op Reitz in die Vrystaat. Sy matrikuleer aan die Bethlehem Voortrekker Hoerskool. Sy het haar B.Mus-graad in 1999 behaal by die Universiteit van Pretoria. Sy voltooi in 2008 'n M.A.-graad in kreatiewe skryfwerk aan die Universiteit van Kaapstad. Sy het begin werk as rekenaarprogrammeerder vir sowat vyf jaar lank, hoofsaaklik databasis-ontwerp. Sy werk tans as 'n besigheidsanalis in die finansiële dienste-sektor en woon in Kaapstad.